Luis Alfonso Resck

Luis Alfonso Resck Haiter niko heñóikuri Táva Villarríka, Paraguay Retãme; ára 23 jasyteĩ ary 1924-pe. Itúva herava'ekue Felipe Resck France ha isýkatu María Haiter, omendava'ekue hikuái Tupão San Francisco, Paraguaýpe ha upéi ovákuri hikuái Táva Villarríka-pe oguerekohaguépe peteĩ ñemuha. Upe rire, karai Felipe ojoguákuri yvy Táva Independencia-pe ha upépe oguerekókuri peteĩ ka'aty. Felipe ha María orekókuri 11 ñemoñare, ipahaguéva hina Luis Alfonso.

Luis Alfonso Resck Haiter oñemoarandúkuri Villarríka-pe ha upéi ary 1942-pe oúkuri Paraguaýpe oñemoaranduhaguépe pohãnohararã ha upekuévo Escuela Superior de Humanidades-pe, ko'ág̃a ha'éva Facultad de Filosofía UNA. Ñorairõ 1947 oiko aja oñeme'ẽkuri chupe peteĩ ñemoarandurã ojehepyme'ẽ'ỹva. Upeichahápe ary 1950-pe ohókuri Epaña retãme, oñemoaranduhaguépe peteĩ ary ha upégui ohasákuri Hyãsia-pe ha ambue tetã Europa-guápe.

Ary 1951-pe ojevýkuri ñane retãme, oheja iñemoarandu pohãnohararã ha oñepyrũkuri oñehekombo'e arandupykuaápe Facultad de Filosofía-pe upérõ ipyahuetéva, oikehaguépe avei mbo'ehárarõ Letras-pe. Upépe oikókuri chugui Temimbo'ekuéra Aty motenondehára ha upe rire ojeporavókuri chupe Temimbo'ekuéra Mbo'ehaovusugua Atyguasu motenondehárarõ. Upéicha oñepyrũkuri oiko chugui pe ñorairõhára guasu mbo'ehao, tekoha ha polítikape, ojekuaahaguéicha chupe omano meve. Ary 1950-pe, Luis Alfonso Resck Haiter ombojoaju hekove Rosa Perla Bonín Yódice-re, heñoiva'ekue ára 4 jasyrundy ary 1931-pe. Ha'ekuéra oguerekókuri irundy ñemoñare: Felipe Carlos, María Catalina, Luis Abdel ha Juan Hérib.

Higinio Morínigo oĩrõguare ñane retã ruvichárõ, Luis Alfonso Resck oñemoingejepékuri 15 jey ka'irãime. Ary 1960-pe, Resck omoheñóikuri aty hérava Partido Demócrata Cristiano ha oikókuri imotenondehárarõ mokõi jey. Ha'éngo pe ñorairõhára ha'evéva Ava Tekopýpe ñane retãme. Ary 1954 guive, ha Alfredo Stroessner oĩrõguare ñane retã ruvichárõ pukukue, Resck ojejoko, oñemuña, oñenupã, oñemoha'eño, oike ka'irãime ha oñemosẽ ñane retãgui manterei. Oñemoingékuri chupe 109 jey ka'irãime.

Luis Alfonso Resck-gui oikókuri Mbo'ekuaahára Arandupykuaápe ha Ava Tembikuaatýpe Universidad Católica-pe, Paraguaygua, avei ohupytyjepékuri heta kuatia'atã ambue mbo'ehaovusúpe ñane retãgua ha ambue tetãmegua. Ombo'ejepékuri 40 ary. Omoheñoijepékuri heta aty. Herakuã og̃uahẽkuri ko yvóra pukukue javeve. Hapykuere puku ha hesakãvare oñeme'ẽjepékuri chupe heta pyti'ajegua ha jopói, ñane retãme ha ambue tetã rupi, umíva apytépe, Francia, Venezuela, Argentina, Chile ha Lívano.

Omanókuri Táva Paraguaýpe, ára 10 jasypoteĩ ary 2016-pe.

 Joaju 
 Luis Alfonso Resck YouTube-pe

 *** 
 LUIS ALFONSO RESCK, GUARANÍME - Ohai: David Galeano Olivera

Resck